Raaiselagtige dood van meisie (13) van PE ondersoek | Netwerk24
Raaiselagtige dood van meisie (13) van PE ondersoek
Deur Cara-Lee Dorfling 24 Augustus 2020 12:51
Die dood van 'n tienermeisie van Port Elizabeth word ondersoek nadat sy, haar broer en hul ouers die afgelope naweek siek geword het.
Die 13-jarige Tammy Ingram is Sondagoggend in die hospitaal dood, terwyl haar 15-jarige broer steeds behandeling in die hospitaal ontvang.
Na wat verneem word, het die gesin van Kabegapark Saterdagoggend omstreeks 03:00 by hul huis in 'n woonkompleks wakker geword terwyl hulle siek gevoel en begin braak het.
Volgens die polisie het die gesin 'n plaaslike hospitaal besoek waar die kinders opgeneem is vir behandeling.
Die ouers is ook by die hospitaal behandel, maar is later ontslaan.
Kol. Priscilla Naidu, polisiewoordvoerder, sê Tammy is Sondagoggend dood, maar die oorsaak van haar dood is nog nie bekend nie.
Naidu sê die polisie is Maandagoggend weer uit na die gesin se huis om ondersoek in te stel. Sy sê die lykskouing op die meisie sal moontlik duidelikheid bied oor die oorsaak van haar dood.